### Resume

Byrådet behandlede 6. september 2023, pkt. 136 budgetforslag 2024-2027 første gang. Byrådet besluttede at fremsende forslaget til Byrådets 2. behandling. Fristen for ændringsforslag blev fastsat til 22. september 2023, kl. 12.00. Der blev 12. september 2023 indgået et budgetforlig mellem Venstre, Konservative, Radikale Venstre, Nye Borgerlige, Dansk Folkeparti og Danmarksdemokraterne i [adresse]. Desuden er indenfor fristen fremsendt fælles ændringsforslag fra Socialdemokratiet og Socialistisk Folkeparti.

Jf. Økonomiudvalget 25. september 2023, pkt. 187 foreslås, at ændringsforslag fra Socialdemokratiet og Socialistisk Folkeparti først sættes samlet til afstemning og dernæst sættes ændringsforslag som følge af budgetforliget samlet til afstemning.

Inden Byrådets møde 4. oktober 2023 drøfter Økonomiudvalget evt. valg af selvbudgettering af skatter og tilskud i 2024.

### Sagsfremstilling

Der skal ikke stemmes om det samlede budgetforslag – kun om ændringsforslag til det budgetforslag, som Økonomiudvalget fremlagde til Byrådets 1. behandling og om eventuelle underændringsforslag.

De poster, der ikke er fremsat ændringsforslag eller underændringsforslag til, anses for vedtaget uden afstemning. Et ændringsforslag skal angive, hvilken bevilling, det retter sig imod og med hvilket beløb, bevillingen ønskes ændret. Tilsvarende gælder for ændringsforslag til posterne i budgetoverslagsårene.

Efter fristens udløb kan der ikke fremsættes ændringsforslag, medmindre et flertal i Byrådet beslutter at se bort fra fristoverskridelsen.

Underændringsforslag er et forslag, der sigter på at ændre et allerede fremsat ændringsforslag. Underændringsforslag kan fremsættes, indtil Byrådet har påbegyndt afstemningen.

Som bilag 1 er vedlagt afstemningsbilag med ændringsforslag fra Socialdemokratiet og Socialistisk Folkeparti. Desuden indeholder bilaget tekst/bilag vedr. ændringsforslag fra S og SF, oversigt med forventede reservationer finansieret af kassetræk og resultatopgørelse inkl. ændringsforslag.

Som bilag 2 er vedlagt afstemningsbilag med ændringsforslag som følge af budgetforlig indgået mellem Venstre, Konservative, Radikale Venstre, Nye Borgerlige, Dansk Folkeparti og Danmarksdemokraterne. Desuden indeholder bilaget budgetforligstekst/bilag, oversigt med forventede reservationer finansieret af kassetræk og resultatopgørelse inkl. budgetforlig.

Desuden er vedlagt "Oplæg til budget i balance" med tillæg pr. 31. august 2023.

I øvrigt henvises til det udsendte materiale til Byrådets 1. behandling af budgetforslaget 6. september 2023.

Budgettering af skatter og tilskud:

I det foreliggende budgetforslag 2024-2027 er anvendt statsgaranti ved budgettering af skatter og tilskud.

Økonomiudvalget drøftede 25. september 2023, pkt. 187 eventuelt valg af selvbudgettering. Økonomiudvalget drøfter inden Byrådets møde 4. oktober 2023 påny evt. valg af selvbudgettering af skatter og tilskud i 2024. Økonomiudvalgets indstilling vil foreligge til Byrådets behandling af sagen.

Ved valg af selvbudgettering fastholdes Indtægtsbudgettet for skatter og tilskud i budget 2024 på samme niveau som beløbene ved statsgaranti. Som følge af selvbudgettering vil kommunens skatter og tilskud blive efterreguleret i 2027 baseret på de faktiske forhold i 2024.

### Sagens videre forløb

Sagen skal behandles af Byrådet.

### Kommunaldirektøren indstiller,

|  |  |
| --- | --- |
| at | afstemningsbilag 1 med ændringsforslag fra Socialdemokratiet og Socialistisk Folkeparti sættes samlet til afstemning, |
| at | afstemningsbilag 2 med ændringsforslag som følge af budgetforliget sættes samlet til afstemning, |
| at | det på baggrund af Økonomiudvalgets indstilling 4. oktober 2024 besluttes, om Vejle Kommune i 2024 skal vælge selvbudgettering af skatter og tilskud med en fastholdelse af budget 2024 på samme niveau som beløbene ved statsgaranti, og |
| at | der administrativt foretages en tilretning af de generelle bemærkninger til budget 2024-2027 som følge af de godkendte ændringsforslag. |

### Beslutning

For ændringsforslaget fra Socialdemokratiet og Socialistisk Folkeparti stemte et mindretal på 12 medlemmer: Rune Iversen, Zehnia Knudsen, Tom Gregersen, Nikolai Poulsen, Mathias Brandt, Boe Nørgaard, Frank Christiansen, Xenia Nørgaard, Susanne Schultz, Justina Paulsen, Nicoline Jensen og Vagn Eriksen.

Imod ændringsforslaget stemte et flertal på 19 medlemmer: Ivan Nissen, Zehnia Jørgensen, Regitse Schou, Oscar Thorsen, Jarl Skov, Inga Gregersen, Sebastian Koch, Curt Olesen, Robert Henriksen, Ruben Knudsen, Ronny Frandsen, Oscar Rasmussen, Øjvind Mikkelsen, Asger Koch, Elna Christoffersen, Troels Lind, Rita Kjeldsen, Randi Dahl og Gorm Jørgensen.

Ændringsforslaget er hermed bortfaldet.

Borgmesteren stillede på vegne af Venstre, Konservative, Radikale Venstre, Nye Borgerlige, Dansk Folkeparti og Danmarksdemokraterne følgende underændringsforslag til partiernes ændringsforslag:

”Under skattefinansieret anlæg – anlægsprojekter v/Kultur- og Idrætsudvalget flyttes 50 mio kr. fra 2024 til 2025 vedrørende bibliotek/kulturhus/musikskole”.

For underændringsforslaget og ændringsforslaget stemte et flertal på 19 medlemmer: Ivan Nissen, Zehnia Jørgensen, Regitse Schou, Oscar Thorsen, Jarl Skov, Inga Gregersen, Sebastian Koch, Curt Olesen, Robert Henriksen, Ruben Knudsen, Ronny Frandsen, Oscar Rasmussen, Øjvind Mikkelsen, Asger Koch, Elna Christoffersen, Troels Lind, Rita Kjeldsen, Randi Dahl og Gorm Jørgensen.

Imod underændringsforslaget og ændringsforslaget stemte et mindretal på 12 medlemmer: Rune Iversen, Zehnia Knudsen, Tom Gregersen, Nikolai Poulsen, Mathias Brandt, Boe Nørgaard, Frank Christiansen, Xenia Nørgaard, Susanne Schultz, Justina Paulsen, Nicoline Jensen og Vagn Eriksen.

Ændringsforslaget med det tilhørende underændringsforslag er hermed godkendt.

Byrådet valgte at benytte selvbudgettering af skatter og tilskud i 2024.

Byrådet godkendte, at der administrativt foretages en tilretning af de generelle bemærkninger til budget 2024-2027 som følge af de godkendte ændringsforslag.

Fraværende: Einer Bertelsen. I stedet mødte Frank Christiansen.